Thiem bederf verjaardagseun Marin se dag | Netwerk24
Deur Marizanne Kok 28 September 2020 17:30
Dominic Thiem lig tevrede sy duim in die lug nadat hy Marin Cilic Maandag in die eerste ronde van die Franse Ope uitgeskakel het. Foto: AP
Die Oostenryker Dominic Thiem het Marin Cilic se 32ste verjaardag Maandag liederlik bederf toe hy hom in die eerste ronde van die Franse Ope in skoon stelle uitgeboender het.
Die nuutgekroonde Amerikaanse Ope-kampioen het Cilic binne net 126 minute met 6-4, 6-3, 6-3 uit sy pad gerol om sy veldtog vir 'n derde agtereenvolgende Franse Ope-eindstryd op koers te kry. Dit was die tweede keer in 22 dae dat hy die Kroaat laat frons het, nadat hy hom ook vroeër vanjaar in die derde ronde van die Amerikaanse Ope sy tasse laat pak het.
Waar Cilic darem toe 'n stel kon wen, het hy dié keer met leë hande weggestap.
Op papier was hierdie 'n liplekker stryd tussen twee New York-temmers (Cilic het die Amerikaanse Ope in 2014) gewen), maar op die klei was dit 'n ander storie.
Nie een van die twee was op hul heel beste nie en albei het hul eerste afslaanpot van die wedstryd verloor, maar dit was Thiem wat dit beter verwerk het en die kitaar uiteindelik met oorgawe geslaan het.
Cilic was sy eie grootste vyand, met 43 ongedwonge foute in die drie stelle van die wedstryd. Hy het twee keer op Thiem se afslaan deurgebreek, maar die momentum keer op keer terug in die Oostenryker se hande besorg met onnodige blapse.
Thiem was wel ook nie foutbestand nie en het soos Cilic met 'n groter syfer in die foute-kolom as die wenhou-kategorie geëindig. Die verskil was dat sy kopskud-oomblikke (21 van hulle) nie net veel minder was nie, maar ook in minder kritieke stadiums van die wedstryd.